b'\n_START_ARTICLE_\nProgesteron\n_START_SECTION_\nOdkritje\n_START_PARAGRAPH_\nProgesteron so neodvisno odkrile 4 skupine znanstvenikov. Willard Myron Allen ga je leta 1933 odkril skupaj s svojim profesorjem anatomije, Georgeom Washingtonom Cornerjem. Bil je prvi, ki mu je dolo\xc4\x8dil tali\xc5\xa1\xc4\x8de, molekulsko maso in delno molekulsko zgradbo. Ravno on ga je poimenoval progesteron, iz besedne zveze Progestational Steroidal ketone (\xc2\xbbprogestacijski steroidni keton\xc2\xab).\n_START_SECTION_\nLaboratorijska sinteza\n_START_PARAGRAPH_\nRussell Marker je za farmacevtsko podjetje Parke-Davis leta 1940 razvil polsintezno pot za pridobivanje progesterona iz rastlinskega steroida diosgenina. Ta polsintezni postopek je znan kot Markerjeva degradacija. Razvili so \xc5\xa1e polsintezne poti pridobivanja progesterona iz drugih steroidov, na primer s simultano deoksigenacijo kortizona na polo\xc5\xbeajih C-17 in C-21 s pomo\xc4\x8djo jodotrimetilsilana v kloroformu, pri \xc4\x8demer nastane 11-keto-progesteron (ketogestin), ki se nadalje reducira na polo\xc5\xbeaju C-11 ter tvori progesteron._NEWLINE_Leta 1971 je W. S. Johnson objavil popolno sintezo progesterona (glej sliko na desni). Sinteza se za\xc4\x8dne z reakcijo med fosfonijevo soljo 7 in fenillitijem, pri \xc4\x8demer nastane fosfonijev ilid 8. Ilid 8 daje ob reakciji z aldehidom alken 9. Ketalna za\xc5\xa1\xc4\x8ditna skupina alkena 9 se hidrolizira in nastane diketon 10, le-ta pa se ciklizira v ciklopentenon 11. Ketonski derivat 11 reagira z metillitijem in nastane terciarni alkohol 12, ki nadalje v prisotnosti kisline daje terciarni kation 13. Klju\xc4\x8dna stopnja v sintezi je \xcf\x80-kationska ciklizacija derivata 13, pri \xc4\x8demer se simultano tvorijo obro\xc4\x8di B, C in D ter nastane 14. Ta korak opona\xc5\xa1a kationsko ciklizacijo v biosintezi steroidov in ga zato imenujejo biomimeti\xc4\x8dni korak. V naslednjem koraku se enolni ortoester hidrolizira in nastane keton 15. Ciklopentenski obro\xc4\x8d A se nato odpre s pomo\xc4\x8djo oksidacije z ozonom in nastane 16. Na koncu na diketonu 17 pote\xc4\x8de v prisotnosti vodnega kalijevega hidroksida intramolekulska aldolna kondenzacija in nastane progesteron.\n_START_SECTION_\nPomanjkanje\n_START_PARAGRAPH_\nMedtem ko menopavza obi\xc4\x8dajno ne nastopi pred 50. letom, pa se ve\xc4\x8dini \xc5\xbeensk po 30. letu starosti pri\xc4\x8dne ru\xc5\xa1iti hormonsko ravnovesje. Zni\xc5\xbeevanje ravni progesterona po\xc4\x8dasi povzro\xc4\x8da spremebe, dokler do 50. leta starosti po\xc4\x8dasi ne upade za kar 75\xc2\xa0%. Naravni progesteron v telesu uravnava koli\xc4\x8dine odve\xc4\x8dnega estrogena, ki so najpogostej\xc5\xa1i razlog za raka dojke. Progesteron se prav tako v telesu lahko obna\xc5\xa1a kot nevtralni hormon saj ga telo glede na potrebe lahko spremeni tako v estrogen ali testosteron \xe2\x80\x93 odvisno od potrebe.\n_START_SECTION_\nSimptomi pomanjkanja progesterona\n_START_PARAGRAPH_\nProgesteron se v telesu \xc5\xbeenske \xc5\xbee po 30. letu starosti znatnozmanj\xc5\xa1uje. Zmanj\xc5\xa1anje le-tega pa povzro\xc4\x8da prese\xc5\xbeke estrogena, ki deluje na telo uni\xc4\x8dujo\xc4\x8de. Vse ve\xc4\x8d \xc5\xbeensk prav zaradi tega izgublja lase, pojavljajo se jim dlake po telesu, kostna masa se manj\xc5\xa1a, hormonsko ravnote\xc5\xbeje se podira, pove\xc4\x8duje se te\xc5\xbeava z neplodnostjo, pove\xc4\x8duje se koli\xc4\x8dina ma\xc5\xa1\xc4\x8dobnega tkiva\n_START_SECTION_\nUporaba\n_START_PARAGRAPH_\nProgesteron in njegovi analogi se uporabljajo za razli\xc4\x8dne medicinske namene, tako za akutne situacije kot pri dolgotrajnem pomanjkanju naravnega progesterona. Ker ima progesteron po zau\xc5\xbeitju slabo biolo\xc5\xa1ko razpolo\xc5\xbeljivost, so razvili \xc5\xa1tevilne sinteti\xc4\x8dne progestine z bolj\xc5\xa1o biolo\xc5\xa1ko razpolo\xc5\xbeljivostjo po peroralni uporabi, \xc5\xa1e preden so pri\xc5\xa1la na tr\xc5\xbei\xc5\xa1\xc4\x8de farmacevtske oblike s samim progesteronom. Za klini\xc4\x8dno uporabo je sam progesteron postal primeren \xc5\xa1ele v mikronizirani obliki, ki je zagotovila bolj\xc5\xa1o absorpcijo po peroralni uporabi, bolj\xc5\xa1o biolo\xc5\xa1ko uporabnost in podalj\xc5\xa1an \xc4\x8das inaktivacije._NEWLINE_Uporablja se pri hormonskem zdravljenju, bistvo katerega je sicer dodajanje estrogena \xc5\xbeenskam za laj\xc5\xa1nje klimakteri\xc4\x8dnih te\xc5\xbeav. Progestogeni (med njimi progesteron) so dodani le za prepre\xc4\x8devanje hiperstimulacije materni\xc4\x8dne sluznice zaradi estrogena, ki lahko vodi v razvoj endometrijskega karcinoma._NEWLINE_Peroralno se uporablja tudi za induciranje menstrualnega cikla, zdravljenje nenormalnih krvavitev iz maternice zaradi hormonskega neravnovesja in pri hudih simptomih predmenstrualnega sindroma._NEWLINE_Topi\xc4\x8dno vaginalno se uporablja v obliki kreme ali gela pri nadomestnem hormonskem zdravljenju, zdravljenju te\xc5\xbeav med menopavzo (na primer vro\xc4\x8dinskih oblivov), pri prepre\xc4\x8devanju alergij, ki so povezane s hormoni, zatrdelih dojkah, zmanj\xc5\xa1ani spolni sli, depresiji, neplodnosti, osteoporozi, simptomih predmenstrualnega sindroma ..._NEWLINE_Dokazano je, da progesteron zni\xc5\xbeuje izlo\xc4\x8danje beljakovin, ki sodelujejo pri nastanku popadkov. Zato se uporablja za prepre\xc4\x8devanje spontanega splava ali prezgodnjega poroda. Vaginalno se uporablja na primer pri nose\xc4\x8dnicah s kratkim materni\xc4\x8dnim vratom, ki imajo vi\xc5\xa1je tveganje za prezgodnji porod.'